EU ອະນຸມັດເງິນກູ້ຢືມ ຫລາຍເຖິງ 125 ພັນລ້ານໂດລາ ໃຫ້ແກ່ທະນາຄານສະເປນ (ວີດີໂອ)
​ຈໍານວນ​ເງິນ​ກູ້ຕົວ​ຈິງ​ນັ້ນ ​​​ຈະ​ມີ​ການ​ກໍາ​ນົດກັນ ຫຼັງຈາກ​ການ​ກວດ​ສອບ​ບັນຊີ​ ໂດຍ​ອົງການອິດສະຫຼະ ​ສໍາ​ເລັດ​ລົງ​ ໃນ​ທ້າ​ຍ​ເດືອນນີ້.
ບັນດາລັດຖະມົນຕີການເງິນຂອງປະເທດໃຊ້ເງິນຢູໂຣ ຕົກລົງໃຫ້ປະເທດ Spain ຢືມເງິນຈໍານວນຫຼາຍເຖິງ 125 ພັນລ້ານໂດລາ ເພື່ອເປັນເງິນໝຸນຄໍ້າຈຸນແກ່ທະນາຄານຕ່າງໆ ທີ່ກໍາລັງລົ້ມລຸກຄຸກຄານຂອງສະເປນນັ້ນ ຄະນະລັດຖະມົນຕີຂອງ 17 ປະເທດທີ່ໃຊ້ເງິນຕາດຽວກັນ ໄດ້ທໍາການຕັດສິນໃຈດັ່ງ ກ່າວ ເມື່ອວັນເສົາວານນີ້ ຫຼັງຈາກການອະພິປາຍກັນຢ່າງດຸເດືອດ ລັດຖະມົນຕີກະຊວງເສດຖະກິດຂອງສະເປນ ທ່ານ Luis de Guindos ໄດ້ປະກາດ ກ່ອນໜ້ານັ້ນໃນວັນເສົາວານນີ້ວ່າ ລັດຖະບານ Spain ກໍາລັງ ຮ້ອງຂໍຄວາມຊ່ວຍເຫຼືອ ດ້ານການເງິນຈາກຢູໂຣບ ເພື່ອເອົາມາເປັນທຶນຄໍ້າຈຸນທະນາຄານຂອງຕົນ ທ່ານກ່າວອີກວ່າ ຂໍ້ຕົກລົງກັນດັ່ງກ່າວນີ້ ບໍ່ໄດ້ວາງເງຶ່ອນໄຂໃດໆ ຕໍ່ການເສດຖະກິດ ໂດຍລວມຂອງ Spain ແລະກໍບໍ່ໄດ້ບັງຄັບໃຫ້ມີການປະຕິບັດມາດຕະການປະຢັດມັດ ທະຍັດຊຸດໃໝ່ໃດໆ ຈໍານວນເງິນໃຫ້ກູ້ຢືມຕົວຈິງນັ້ນ ແມ່ນຈະມີການກໍານົດກັນ ຫຼັງຈາກການກວດສອບ ບັນຊີໂດຍອົງການອິດສະຫຼະ ສໍາເລັດລົງໃນທ້າຍເດືອນນີ້ Spain ໄດ້ປະຕິເສດມາເປັນເວລາດົນນານ ລາຍງານຂ່າວຕ່າງໆທີ່ວ່າຕົນຈະຕ້ອງ ການເງິນກູ້ຢືມເພື່ອກອບກູ້ເສດຖະກິດ ຄືກັນກັບປະເທດ Greece, Ireland ແລະ Portugal ນັ້ນ ແຕ່ແລ້ວລັດຖະບານອະນຸລັກນິຍົມຂອງນາຍົກລັດຖະມົນຕີ Mariano Rojoy ກໍຕ້ອງໄດ້ຍອມກົ້ມຫົວ ໃຫ້ແກ່ຄວາມກົດດັນທີ່ເພີ່ມທະວີຂຶ້ນນັບມື້ ຈາກວົງການຕະຫຼາດ ທີ່ສົ່ງຜົນໃຫ້ເງິນດອກເບ້ຍກູ້ຢືມ ຖີບຕົວສູງຂຶ້ນນັ້ນ ທ່ານ Wolfgang Schaeuble ລັດຖະມົນຕີການເງິນເຢຍຣະມັນ ຊົມເຊີຍຂໍ້ຕົກລົງໃຫ້ Spain ກູ້ຢືມເງິນນັ້ນ ວ່າເປັນສັນຍານສະແດງເຖິງຄວາມເປັນເອກະພາບກັນຂອງພາກພື້ນຢູໂຣບ ທ່ານ Timothy Geithner ລັດຖະມົນຕີການເງິນສະຫະລັດກ່າວວ່າ ສະຫະລັດສະແດງຄວາມຍິນດີກັບຂໍ້ຕົກລົງດັ່ງກ່າວ ລັດຖະບານສະຫະ ລັດມີຄວາມເປັນຫ່ວງວ່າ ວິກິດການຂອງບັນດາປະເທດໃຊ້ເງິນຢູໂຣນັ້ນ ອາດສາມາດພາໃຫ້ເສດຖະກິດສະຫະລັດຕົກຕໍ່າລົງໄດ້ໃນປີການເລືອກຕັ້ງນີ້ ແລະໄດ້ຮຽກຮ້ອງໃຫ້ບັນດາຜູ້ນໍາທັງຫຼາຍຂອງເຂດຢູໂຣ ຈົ່ງຮັກສາເງິນ ຕາຂອງຕົນໃຫ້ທຸ່ນທ່ຽງໄວ້ຕໍ່ໄປ